ગુજરાતના દરેક શહેરનો એક મિજાજ છે અને તે તેની ઓળખ બની ગયો હોય છે. રાજકોટવાસીઓ બપોરે ઊંઘે છે અને રાત્રે મોડે સુધી જાગે છે અને સવારે પણ મોડા ઊઠે છે. તેમના આ મૂડને કારણે રાજકોટમાં મોડી રાત સુધી લોકો ટહેલતાં જોવા મળે છે. સાંજે વાળુ-પાણી કર્યા બાદ રાત્રે પરિવારના સભ્યો સાથે ફરવા નીકળે છે, આથી જ રાજકોટને રંગીલું શહેર કહેવામાં આવે છે. રાત્રિના બાર વાગ્યા પછી પણ રાજકોટના રેસકોર્સ સહિતના મુખ્ય વિસ્તારો પર લોકોનાં ટોળાં ફરતાં હોય ત્યારે આવા વિસ્તારો પિકનિક સ્થળ જેવા લાગે છે. રાજકોટની નાઈટ લાફટની એક રોનક છે, પરંતુ આ રોનક ઝાંખી પડી રહી છે.